b'\n_START_ARTICLE_\nVzporejanje (pomnilnik prevodov)\n_START_PARAGRAPH_\nVzporejanje (oz. poravnava) je na\xc4\x8din ustvarjanja pomnilnika prevodov. Program za vzporejanje razdeli s pomo\xc4\x8djo segmentacijskih pravil izvirnik in prevod na prevodne enote, nato pa jih vzporedno uredi._NEWLINE_Program pri postopku poravnave upo\xc5\xa1teva, da se en izhodi\xc5\xa1\xc4\x8dni stavek vselej ujema z enim ciljnim stavkom. \xc4\x8ceprav to v veliko primerih dr\xc5\xbei, vendar ko pride do odstopanj, se segmenti zamaknejo in besedilo ni pravilno poravnano. Naprednej\xc5\xa1i programi za vzporejanje na podlagi dol\xc5\xbeine stavka ugotavljajo tudi tak\xc5\xa1na razhajanja, vendar niti z njimi ni mogo\xc4\x8de zagotoviti pravilnih rezultatov pri besedilih, kjer so v prevodu stavki ali celo odstavki razporejeni druga\xc4\x8de kot v izvirniku. _NEWLINE_Za odstopanja v segmentih so lahko kriva tudi slaba segmentacijska pravila pri rabi lo\xc4\x8dil (na primer \xc4\x8de program interpretira piko za vrstilnim \xc5\xa1tevnikom kot kon\xc4\x8dno lo\xc4\x8dilo). Uporabnik mora zato vedno pregledati novonastalo bazo in jo ro\xc4\x8dno izbolj\xc5\xa1ati._NEWLINE_Pri ve\xc4\x8dini sistemov lahko uporabniki dolo\xc4\x8dajo nadaljnje kriterije, ki jih je potrebno upo\xc5\xa1tevati med vzporejanjem. Enako oblikovanje ali pojav enakih \xc5\xa1tevilk, datumov, kratic ali lastnih imen so lastnosti izhodi\xc5\xa1\xc4\x8dnega in ciljnega teksta, ki pomagajo izbolj\xc5\xa1ati rezultate vzporejanja.\n_START_SECTION_\nSegmentacija\n_START_PARAGRAPH_\nSegmentacija besedila pomeni razdelitev besedila na prevodne enote (translation unit) oz. segmente. Segment besedila je obi\xc4\x8dajno poved, zato nekateri pomnilnik prevodov opisujejo tudi kot\xc2\xa0\xc2\xbbpomnilnik povedi\xc2\xab.  Ni pa to nujno, saj lahko meje segmenta uporabnik sam dolo\xc4\x8di in po potrebi kot segment nastavi odstavek, frazo, nepopoln stavek, ipd._NEWLINE_Pri segmentaciji je treba posebno pozornost posvetiti frazam, pri katerih se vrstni red besed v izvirnem in ciljnem jeziku zamenja. Primer za to je translation corpus, kar bi v sloven\xc5\xa1\xc4\x8dino prevedlo kot korpus prevodov. \xc4\x8ce te elemente prevedemo v vrstnem redu, kot nam jih ponuja program, se bodo v bazo shranili napa\xc4\x8dni prevodi. _NEWLINE_Segmenti so lo\xc4\x8deni s t. i. kontrolnimi znaki (segment delimiters/seperators), ki so za\xc5\xa1\xc4\x8diteni pred brisanjem in nujni za pravilno delovanje programa, saj ohranjajo strukturo segmentov._NEWLINE_Formula ujemanja segmentov: {0>izvirni segment<}X{>ciljni segment<0}_NEWLINE_X je \xc5\xa1tevilo od ni\xc4\x8d do sto in pomeni odstotek ujemanja med izvirnim in prevodnim segmentom. \xc4\x8ce je X ni\xc4\x8d, program ni na\xc5\xa1el zadetka, \xc4\x8de je sto, gre za popolni zadetek, kar pa je vmes, ozna\xc4\x8duje pribli\xc5\xbene zadetke.'